KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. június 17-i ülésére)

TÁRGY: 
ELLÁTÁSI SZERZŐDÉS JELZŐRENDSZERES HÁZI SEGÍTSÉGNYÚJTÁS ÉS FOGYATÉKOS SZEMÉLYEK NAPPALI ELLÁTÁSA BIZTOSÍTÁSÁRA
A Magyarországi Baptista Egyház ellátási szerződés megkötését kezdeményezte jelzőrendszeres házi segítségnyújtás és fogyatékos személyek nappali ellátásának biztosítására.
A szociális igazgatásról és szociális ellátásokról szóló 1993. évi III. törvény ( a továbbiakban: Szt.) 86. §. (2) bekezdés c) pontja meghatározza a szociális szolgáltatások területén a tízezer főnél több állandó lakosú önkormányzatok kötelező feladatait. Ez alapján Kiskőrös Város Önkormányzata – többek között – köteles jelzőrendszeres házi segítségnyújtást és fogyatékos személyek részére nappali ellátást biztosítani, amit az önkormányzat jelenleg nem biztosít.

A jelzőrendszeres házi segítségnyújtás a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás. Jelzőrendszeres házi segítségnyújtást biztosíthat

a) a házi segítségnyújtást végző szolgáltató, illetve intézmény, vagy

b) a megyei önkormányzat, a többcélú kistérségi társulás és a tízezer főnél több állandó lakosú önkormányzat úgy, hogy a házi segítségnyújtást más önkormányzattal kötött  megállapodás útján biztosítja.

A fogyatékos személyek részére biztosított nappali ellátás elsősorban a saját otthonukban élő, harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkeztetését.

Az Szt. 91. §. alapján a helyi önkormányzat ellátási kötelezettségének a szociális szolgáltatást nyújtó

a) szolgáltató, intézmény fenntartásával, vagy

b) szolgáltatót, intézményt fenntartó önkormányzati társulásban történő részvétellel, vagy

c) szolgáltatót, intézményt működtető fenntartóval létrejött - a szociális szolgáltatás nyújtásának a helyi önkormányzattól vagy a társulástól történő átvállalásáról szóló - 90. § (4) bekezdése szerinti megállapodás, illetve ellátási szerződés megkötésével tehet eleget.

Az Szt. 120. §-a szerint a helyi önkormányzat, illetve a társulás, valamint az állami szerv a szociális szolgáltatást egyházi vagy nem állami fenntartóval kötött ellátási szerződés útján is biztosíthatja. Az ellátási szerződés tartalmi elemeit az Szt. 121. §-a szabályozza.

A Magyarországi Baptista Egyház fenntartásában működő Filadelfia Segítő Szolgálat (6200 Kiskőrös, Szűcs J. u. 8.) Kiskőrös közigazgatási területén a szociális alapszolgáltatások közül étkeztetést, házi segítségnyújtást, közösségi ellátásokat és tanyagondnoki szolgáltatást biztosít. 2008. augusztusában DAOP pályázatot nyújtottak be „Szociális ellátások szolgáltatáshiányának csökkentése az alapszolgáltatások megteremtésével és fejlesztésével a Kiskőrös térségben” címmel, melyet 2009. májusában meg is nyertek. A támogatást csak akkor vehetik igénybe, ha az önkormányzat által nem biztosított szociális alapszolgáltatásokra ellátási szerződést kötnek.

A jelzőrendszeres házi segítségnyújtásra és a fogyatékos személyek nappali ellátására a Filadelfia Segítő Szolgálat még működési engedéllyel nem rendelkezik. A feladat ellátását 2010. év I. negyedévében tervezik elkezdeni. Az ellátási szerződés megkötésére a szociális szolgáltatások működési engedélyének jogerőre emelkedését követően kerülne sor. 
Az ellátási szerződés megkötése Kiskőrös Város Önkormányzat részére pénzbeli támogatási kötelezettséget nem jelent. A Baptista Egyház az állami normatívából kívánja a szolgáltatásokat működtetni.
A fentiek alapján javasolom, hogy a Képviselő-testület a határozat-tervezetet fogadja el.
Kiskőrös, 2009. május 29.

Domonyi László sk.

polgármester

HATÁROZAT-TERVEZET

1. A Képviselő-testület egyetért azzal, hogy Kiskőrös Város Önkormányzata a jelzőrendszeres házi segítségnyújtást, mint szociális alapszolgáltatást az 1993. évi III. törvény 120. §-a alapján a Magyarországi Baptista Egyházzal kötött a határozat-tervezet 1. számú mellékletét képező ellátási szerződés útján biztosítsa.
2. A Képviselő-testület felhatalmazza a polgármestert a Magyarországi Baptista Egyháznak, mint fenntartónak a nevére szóló, Kiskőrös Város közigazgatási területén biztosított, fogyatékos személyek nappali ellátására vonatkozó működési engedélyének jogerőre emelkedését követően az ellátási szerződés aláírására.
Felelős: 

polgármester

Határidő: 
a jelzőrendszeres házi segítségnyújtás működési engedélyének jogerőre emelkedését követő 15 nap

3. A Képviselő-testület egyetért azzal, hogy Kiskőrös Város Önkormányzata a fogyatékos személyek nappali ellátását, mint szociális alapszolgáltatást az 1993. évi III. törvény 120. §-a alapján a Magyarországi Baptista Egyházzal kötött, a határozat –tervezet 2. számú mellékletét képező ellátási szerződés útján biztosítsa.
4. A Képviselő-testület felhatalmazza a polgármestert a Magyarországi Baptista Egyháznak, mint fenntartónak a nevére szóló, Kiskőrös Város közigazgatási területén biztosított, fogyatékos személyek nappali ellátására vonatkozó működési engedélyének jogerőre emelkedését követően az ellátási szerződés aláírására.

Felelős: 
polgármester
Határidő: 
a fogyatékosok nappali ellátása működési engedélyének jogerőre emelkedését követő 15 nap
